ສົບ​ຂອງ​ ນາຍ​ພົນ ກາ​ສ​ເຊມ ຊູ​ເລ​ມານີ ຖືກ​ນຳ​ກັບ​ຄືນເຖິງ ອີ​ຣ່ານ ແລ້ວ
ທ່ານ​ທ​ຣຳ ໄດ້​ກ່າວ​ວ່າ ການ​ສັງ​ຫານ​ຂອງ​ທ່ານ​ຊູ​ເລ​ມາ​ນີນັ້ນ ເປັນເລື້ອງ​ທີ່​ຄ້າງ​ຄາ​ມາ​ດົນ​ນານ​ແລ້ວ ແລະ​​ໄດ້ເຕືອນ ອີ​ຣ່ານ ​ວ່າ ຕົນ​ຈະ​ສ່ຽງ​ຕໍ່​ການ​ຖືກ​ໂຈມ​ຕີ​ຕື່ມ​ອີກ ຖ້າ​ຫາກ​ຕົນ​ຍັງ​ສືບ​ຕໍ່​ແນ​ເປົ້າ​ໝາຍ​ໃສ່ຊາວ​ອາ​ເມ​ຣິ​ກັນ.
ສົບຂອງນາຍພົນກາສເຊມ ຊູເລມານີ ໄດ້ນຳຄືນມາຮອດອີຣ່ານແລ້ວ ຫຼາຍພັນຄົນໄດ້ພາກັນລົງສູ່ຖະໜົນສາຍຕ່າງໆຂອງເມືອງອາວາສຢູ່ທາງພາກຕາເວັນຕົກສຽງໃຕ້ ໃນວັນອາທິດມື້ນີ້ ເພື່ອໄວ້ອາໄລແກ່ນາຍພົນ ຜູ້ທີ່ໄດ້ຖືກສັງຫານໃນວັນສຸກຜ່ານມາ ໃນການໂຈມຕີທາງອາກາດຂອງສະຫະລັດ ຢູ່ທີ່ສະໜາມບິນໃນນະຄອນຫຼວງແບັກແດດຂອງອີຣັກ ທ່ານຊູເລມານີ ເປັນຜູ້ນຳກອງກຳລັງໜ່ວຍອາລກຸດທີ່ເກັ່ງກາດຂອງອີຣ່ານ ທ່ານຍັງເປັນຜູ້ບັນຊາການກອງທັບທີ່ມີຊື່ສຽງດີເດັ່ນ ແລະໄດ້ອອກແບບການເຂົ້າໄປມີອິດທິພົນຢູ່ໃນຕາເວັນອອກກາງ ຂອງອີຣ່ານທີ່ເພີ້ມຂຶ້ນເລື້ອຍໆ ປະທານາທິບໍດີ ສະຫະລັດ ທ່ານດໍໂນລ ທຣຳ ໄດ້ກ່າວຢ່າງເປີດເຜີຍ ໃນວັນເສົາວານນີ້ ກ່ຽວກັບ ການສັງຫານຂອງທ່ານຊູເລມານີ ມັນເປັນຄັ້ງທຳອິດທີ່ທ່ານປະທານາທິບໍດີ ໄດ້ອອກມາກ່າວກ່ຽວກັບທ່ານຊູເລມານີ ນັບຕັ້ງແຕ່ ບັນດາເຈົ້າໜ້າທີ່ປ້ອງກັນປະເທດຂອງສະຫະລັດ ໄດ້ຢືນຢັນວ່າ ນາຍພົນຂອງອີຣ່ານ ໄດ້ຖືກສັງຫານໃນການໂຈມຕີທາງອາກາດຂອງສະຫະລັດ ເມື່ອຕອນແລງວັນສຸກ ໃນອີຣັກ ຢູ່ທີ່ສະໜາມບິນຂອງແບັກແດດ ທ່ານທຣຳ ໄດ້ກ່າວວ່າ ການສັງຫານຂອງທ່ານຊູເລມານີນັ້ນ ເປັນເລື້ອງທີ່ຄ້າງຄາມາດົນນານແລ້ວ ແລະໄດ້ເຕືອນ ອີຣ່ານ ວ່າ ຕົນຈະສ່ຽງຕໍ່ການຖືກໂຈມຕີຕື່ມອີກ ຖ້າຫາກຕົນຍັງສືບຕໍ່ແນເປົ້າໝາຍໃສ່ຊາວອາເມຣິກັນ “ພວກເຮົາໄດ້ເອົາມາດຕະການເມື່ອຄືນວານນີ້ເພື່ອຍຸຕິສົງຄາມ” ທ່ານທຣຳ ໄດ້ກ່າວໄປຢູ່ທີ່ບ້ານພັກຣີສອດ ມາຣ-ອາ-ລາໂກ ຂອງທ່ານ ໃນລັດຟລໍຣີດາ ທ່ານກ່າວຕໍ່ໄປວ່າ “ເຖິງຢ່າງໃດກໍຕາມ ການຮຸກຮານຂອງລະບອບການປົກຄອງຂອງອີຣ່ານ ຢູ່ໃນຂົງເຂດນັ້ນ ທີ່ປະກອບດ້ວຍ ການໃຊ້ພວກນັກລົບຕໍ່ສູ້ໃນນາມຂອງຕົນ ເພື່ອທຳລາຍສະຖຽນລະພາບຂອງບັນດາປະເທດເພື່ອນບ້ານ ແມ່ນຕ້ອງໄດ້ຍຸຕິ ແລະຕົນຕ້ອງໄດ້ຍຸຕິໃນທັນທີ່ ” ທ່ານທຣຳ ໄດ້ຂຽນລົງທວີດເຕີ້ ໃນວັນເສົາວານນີ້ ວ່າ ສະຫະລັດ ໄດ້ກຳນົດ ສະຖານທີ່ 52 ແຫ່ງຢູ່ໃນອີຣ່ານ ດັ່ງກັບເປັນຕົວແທນຂອງຕົວປະກັນຊາວອາເມຣິກັນ 52 ຄົນ ທີ່ໄດ້ຖືກຄວບຄຸມຕົວໄປເມື່ອຫຼາຍໆປີຜ່ານມາ ທີ່ວ່າ ສະຫະລັດ ຈະໂຈມຕີ “ຢ່າງວ່ອງໄວ ແລະໜັກທີ່ສຸດ” ຖ້າອີຣ່ານໂຈມຕີ ບຸກຄະລາກອນ ຫຼື ຊັບສິນໃດໆຂອງສະຫະລັດ ທ່ານແລຣີ ຟີບເຟີ້ ຜູ້ອຳນວຍການສູນກາງ ເຮເດັນ ເພື່ອສຶກສາຄົ້ນຄວ້າ ດ້ານການສືບລັບ ນະໂຍບາຍ ແລະຄວາມໝັ້ນຄົງລະຫວ່າງປະເທດ ຢູ່ມະຫາວິທະຍາໄລ ຈໍຣຈ໌ ເມສັນ ໄດ້ກ່າວຕໍ່ວີໂອເອວ່າ “ອັນນີ້ບໍ່ແມ່ນວິທີທີ່ອາເມຣິກາ ຄວນປະພຶດ ແລະເປັນໄປໄດ້ສູງວ່າ ເປັນການລະເມີດຕໍ່ສົນທິສັນຍາລະຫວ່າງປະເທດ ແລະມາດຕະຖານທົ່ວໄປ ” ທ່ານຟີບເຟີ້ ຜູ້ທີ່ເຄີຍເປັນຜູ້ອຳນວຍການລະດັບອະວຸໂສປະຈຳຫ້ອງປະຊຸມສະພາບການຂອງທຳນຽບຂາວ ໄດ້ກ່າວວ່າ ການຂົ່ມຂູ່ຂອງທ່ານທຣຳ ນັ້ນ “ຟັງແລ້ວຄືກັນກັບ ເປັນສິ່ງທີ່ຄວນຖືກແຈ້ງອອກ ໂດຍ ລະບອບການປົກຄອງຜະເດັດການ ເຊັ່ນ ເກົາຫຼີເໜືອ ” ອ່ານຂ່າວນີ້ຕື່ມ ເປັນພາສາອັງກິດ